stanford-oval/wikipedia huggingface dataset:
Phillip Tobias

| Phillip Vallentine Tobias |
| --- | --- |

Henkilötiedot
Syntynyt: 14. lokakuuta 1925 Durban, Etelä-Afrikan unioni
Kuollut: 7. kesäkuuta 2012 (86 vuotta) Johannesburg, Etelä-Afrikka
Koulutus ja ura
Tutkinnot:  Witwatersrandin yliopisto
Instituutti:  Witwatersrandin yliopisto
Tutkimusalue:  paleoantropologia
Phillip Vallentine Tobias (14. lokakuuta 1925 Durban, Etelä-Afrikan unioni – 7. kesäkuuta 2012 Johannesburg, Etelä-Afrikka) oli eteläafrikkalainen paleoantropologi ja Johannesburgissa sijaitsevan Witwatersrandin yliopiston professori emeritus. Hän teki uraauurtava työtä Etelä-Afrikan kuuluisilla hominidien fossiilien löytöpaikoilla, ja hän on maailman johtavia ihmisen evoluution asiantuntijoita.
Tobias syntyi Durbanissa 1925. High schoolin jälkeen hän aloitti histologian ja fysiologian opiskelut Witwatersrandin yliopistossa. Hän valmistui 1946 ja teki väitöskirjansa 1953. Tobias oli 1955 biologisen antropologian tutkijatohtorina Duckworthin laboratoriossa. Hän jatkoi 1956 tutkijatohtorina Chicagon ja Michiganin yliopistossa. Tobiasin toinen väitöskirja Witwatersrandiin valmistui 1967.
Urallaan Tobias teki paljon kaivauksia Etelä-Afrikan Sterkfonteinin luolilla. Lisäksi hän kaivoi muun muassa Olduvain rotkolla, Tansaniassa, mistä löysi 1964 Louis Leakeyn kanssa varhaisimpia Homo habilisin jäänteitä. Tobias oli ollut 1953 paljastamassa vuonna 1912 löydettyä Piltdownin ihmistä väärennökseksi. Tobias ilmoitti 1995 ryhmänsä löytäneen Sterkfonteinista lähes täydellisen hominidin luurangon, Little Footin.
Tobias jäi 1990 eläkkeelle Witwatersrandin yliopistosta. Hän oli toiminuta 1980–1982 lääketieteiden tiedekunnan dekaanina, ja vuonna 1994 hänestä tehtiin anatomian ja ihmisbiologian emeritusprofessori. Tobias oli vierailevana luennoitsijana useissa yliopistoissa ja julkaisi uransa aikana yli 1 130 kirjoitusta.
Tobias kuoli 2012 sairastettuaan pitkään.
Julkaisuja

Humanity from Naissance to Coming Millennia – Kirjassaan Tobias käsittelee merkittäviä edistysaskeleita ihmisen biologian ja evoluution tutkimuksissa. Aihepiiri on hyvin laaja Ihmisen biologiasta, evoluutiosta (alku-Homo, kehittyvä Homo, varhaiset nykyihmiset), ajoituksesta, taksonomiasta ja systematiikasta aina ruokavalioon ja aivojen evoluutioon saakka.
Into the Past – Omaelämäkerrallisessa teoksessaan Tobias kertoo elämänsä 40 ensimmäisen vuoden ajalta anekdootteja, kokemuksia ja ajatuksiaan.
Pohjoinen ulottuvuus

Pohjoinen ulottuvuus (PU) on yhteistyötä neljän tasavertaisen kumppanin, Euroopan unionin, Venäjän, Norjan ja Islannin välillä. Maantieteellisesti pohjoisen ulottuvuuden alue kattaa Luoteis-Venäjän, Itämeren ja Euroopan arktiset alueet, mukaan lukien Barentsin alue. Pohjoisen ulottuvuuden tavoitteena on käytännön yhteistyön avulla tukea vakautta, hyvinvointia ja kestävää kehitystä alueella. Hallitustenvälisen yhteistyön lisäksi pohjoinen ulottuvuus on laajentunut myös yliopistojen ja tutkimuslaitosten sekä liike-elämän väliseksi yhteistyöksi.
Ukrainan sodan seurauksena kaikki Pohjoiseen ulottuvuuteen liittyvä yhteistyö Venäjän kanssa on keskeytetty.
Pohjoinen ulottuvuus oli ensimmäisen kerran EU-laajuisesti esillä joulukuussa 1997 Luxemburgin Eurooppa-neuvostossa, jossa Suomi teki asiaa koskevan aloitteen. Feiran Eurooppa-neuvostossa kesäkuussa 2000 hyväksyttiin pohjoisen ulottuvuuden ensimmäinen toimintasuunnitelma. Pohjoisen ulottuvuuden politiikka uudistettiin Suomen EU-puheenjohtajuuskaudella 2006. EU:n, Venäjän, Norjan ja Islannin kesken neuvotellut uudet PU-asiakirjat astuivat voimaan vuoden 2007 alussa ja toimivat nykyisen pohjoisen ulottuvuuden yhteistyön perustana.
Pohjoisen ulottuvuuden yhteistyömuotona on kumppanuusmalli. Pohjoisen ulottuvuuden kumppanuudet pohjautuvat avoimelle, tasavertaiselle ja laajapohjaiselle osallistumiselle. Kumppanuudet ovat luonteeltaan erilaisia, mutta niissä kaikissa pyritään yhdistämään poliittinen linjanveto, asiantuntijatyö ja käytännön tason hanketoiminta. Kumppanuuksia on kaikkiaan neljä:
ympäristökumppanuus
sosiaali- ja terveyskumppanuus
liikenne- ja logistiikkakumppanuus
kulttuurikumppanuus
Muita toimintamuotoja ovat Pohjoisen ulottuvuuden instituutti ja Pohjoisen ulottuvuuden yritysneuvosto. Pohjoiset alueneuvostot (Itämeren valtioiden neuvosto, Barentsin euroarktinen neuvosto, Arktinen neuvosto sekä Pohjoismaiden ministerineuvosto) osallistuvat pohjoisen ulottuvuuden toimintaan tuomalla omia kehityskohteitaan PU-politiikan piiriin sekä tukemalla PU-hankkeiden toimeenpanoa eri tavoin.
Pohjoisen ulottuvuuden politiikalla on omat toimielimet, jotka kokoontuvat säännöllisesti keskustelemaan pohjoisen ulottuvuuden kehittämisestä. Myös kumppanimaiden parlamentaarikot kokoontuvat joka toinen vuosi Pohjoisen ulottuvuuden parlamentaarikkofoorumiin edistämään toimintaa.
Pohjoinen ulottuvuus saa rahoituksensa yhteisrahoituksen periaatteella. Rahoitus tulee osallistuvien maiden lisäksi EU:n rahoitusinstrumenteista ja -ohjelmista sekä kansainvälisiltä rahoituslaitoksilta.
Aiheesta muualla

Pohjoinen ulottuvuus (Ulkoasiainministeriö) (Arkistoitu – Internet Archive)
Perunaseitti

Perunaseitti on yleinen siemenperunasta ja maasta leviävä perunan tauti.
Taudinaiheuttaja ja leviäminen

Rhizoctonia solani, joka aiheuttaa perunaseitin ja versolaikun, on sieniryhmä, joka voi vahingoittaa monia kasvilajeja ja kasvaa erilaisissa kasvinjätteissä maassa. Se kuuluu kantasieniin ja muodostaa suvullisen lisääntymisen kautta kantaitiöitä. R. solani -laji on hyvin monimuotoinen ja jaettu 14 anastomointiryhmään (AG). Perunaa yleisimmin vioittava AG-3-ryhmä on isäntäkasvivalikoimaltaan kapea. Muita AG-ryhmiä perunalta löytyy harvoin ja ne ovat perunalle melko haitattomia. Esimerkiksi öljykasveilla ja sokerijuurikkaalla tavattavat R. solani -kannat kuuluvat AG-ryhmiin, jotka eivät vahingoita perunaa, kun taas AG-3-ryhmän kannat ovat haitallisia lähinnä perunalle. Perunaseitin aiheuttaja ei tuota suvuttomia itiöitä ja sienen rihmastosta muodostuu kesällä varsien tyvillä valkeaa tai harmahtavaa homekasvustoa, joka sisältää kantaitiöitä. Näiden biologista merkitystä ei tunneta hyvin. Sienen rihmasto muodostaa rihmastopahkoja, jotka näkyvät mukuloissa seittirupena. Rihmastopahkat säilyvät maassa ja tauti leviää sekä siemenperunasta että maasta.
Perunaseitin historia ja levinneisyys Suomessa

Perunaseitin aiheuttaja, Rhizoctonia solani, on ollut Euroopassa tiedossa jo 1800-luvun alkupuolelta. Suomessa sen havaittiin varsien tyvillä vuodesta 1911 lähtien. Vaikka seittiä esiintyi perunassa yleisesti 1930-luvulta alkaen, sitä ei pidetty merkittävänä tautina ennen 1990-lukua. Vasta virustautien hallinnan jälkeen seitti nousi ongelmaksi. Nykyisin se on yleinen ja vaatii ammattimaista torjuntaa koko Suomen perunantuotantoalueella.
Epidemiologia

Perunaseitti muodostaa loppukesästä mukuloiden pinnalle helposti irtoavia ruskeita rihmastopahkoja, eli seittirupea. Kosteissa olosuhteissa pahkat aktivoituvat, kasvattaen väritöntä sienirihmastoa, joka leviää ja vahingoittaa nuoria versoja ja rönsyjä. Rihmastopahkat voivat säilyä maassa useita vuosia, aktivoituen jälleen perunan istutuksen jälkeen. Keskikesällä varsien tyville muodostuu vaaleanharmaata seittirihmastoa, joka sisältää suvullisia kantaitiöitä. Nämä itiöt eivät levitä tautia, mutta voivat lisätä tautikantojen perinnöllistä muuntelua. Loppukesällä rihmastopahkoja muodostuu mukuloihin, maavarsiin ja juuriin, leviten mukuloiden mukana uusille kasvupaikoille ja ylläpitäen tautia maassa. Perunaseitti aiheuttaa eniten tuhoa stressaavissa olosuhteissa, kuten viileässä alkukesässä tai kuivuus- ja hellejaksoissa. Satomukuloihin voi tulla runsaasti seittirupea, jos nostoa viivytetään varsiston tuleentumisen tai pakkotuleennuttamisen jälkeen.
Oireet > Oireet perunan versoissa

Perunaseitti vahingoittaa suoraan vain perunan maanalaisia osia, mutta sen seuraukset näkyvät myös versojen kehityksessä. Idätyksen aikana seitti vahingoittaa kehittyviä ituja, ja istutuksen jälkeen taudinaiheuttaja alkaa tuhota nuoria ituja ja kehittyviä rönsyjä siemenperunassa tai maassa. Tämä johtaa ruskeisiin laikkuihin verson tyvellä ja hidastaa taimettumista ja versojen kasvua, mikä tekee kasvustosta aukkoisen ja epätasaisesti kehittyvän, heikentäen sadon laatua. Keskikesällä seitti voi muodostaa varsien tyvelle valkean tai harmahtavan itiöemän, joka ei vahingoita kasvia. Loppukesällä lehtihankoihin tai versojen tyvelle saattaa muodostua vihreitä ilmamukuloita, koska tärkkelys ei kulkeudu mukuloihin. Tämä saa lehdet käpristymään ja kovettumaan liiallisen tärkkelyksen takia. Tyvimädän oireet voivat muistuttaa perunaseitin oireita, ja molemmat taudit voivat esiintyä samanaikaisesti samassa kasvissa. Myös punamädän, känsäruven ja mustapistetaudin oireet voivat muistuttaa perunaseitin oireita.
Oireet > Oireet mukuloissa

Mukuloissa perunaseitti näkyy rihmastopahkoina eli seittirupena, mikä on ruokaperunassa lievä ulkonäköhaitta. Siemenperunassa jopa pieni määrä seittirupia voi kuitenkin aiheuttaa vakavia vaurioita kasvustolle ja sadolle. Seitti vahingoittaa myös juuria, rönsyjä ja kehittyviä mukuloita, muodostaen verkkorupea muistuttavaa kuorirosoa ja jättäen mukulat kuopalle vauriokohtien kohdalta. Kesällä seitti tunkeutuu mukulan sisään korkkihuokosten kautta, aiheuttaen matalia kuoppia, ns. dry corea, joita sepän toukat ja etanat voivat edelleen syventää. Seitti häiritsee rönsyjen kasvua, mikä johtaa mukuloiden tiivistymiseen lähelle verson tyveä. Tämä saa mukulat nousemaan maan pinnalle, missä ne vihertyvät auringonvalossa tai muuttuvat epämuotoisiksi kasvaessaan toisiaan vasten. Mukuloiden väliin jäävät juuret ja rönsyt aiheuttavat uurteita. Lisäksi seitti aiheuttaa kasvuhäiriöitä, jolloin arat lajikkeet voivat halkeilla tai muuttua ontoiksi. Seitin saastuttamissa kasveissa osa mukuloista jää hyvin pieniksi ja osa kasvaa suurikokoisiksi, mikä johtaa epätasaiseen sadon kokojakaumaan ja heikentää käyttölaatua.
Perunaseitin säilyminen ja leviäminen

Perunaseitti tarttuu siemenperunasta tai saastuneesta maasta. Se aiheuttaa vahinkoa perunan kasvuvaiheissa, tartuttaen ituja ja maavarsia. Kestomuoto, seittirupi, muodostuu myöhään kasvukaudella ja varmistaa taudin jatkuvuuden seuraavana vuonna. Rupipahkat, seittirupea tuottavat rakenteet, säilyvät maassa useita vuosia, mutta taudin tartuntakyky heikkenee pitkän viljelytauon aikana. Ruokaperunaa voi viljellä uudelleen muutaman vuoden kuluttua, etenkin jos kasvinjätteet kerätään pois maasta perunan nostamisen yhteydessä.
Perunaseitin torjunta

Perunaseitin torjunnassa keskeistä on käyttää terveitä siemenperunoita ja valita viljelyyn kestäviä lajikkeita. Hyvä viljelykierto sekä nopea perunan itäminen ja kasvu vähentävät tartuntariskiä. Perunan istuttaminen lämpimään maahan sopivaan syvyyteen ja maaperän kosteuden ylläpitäminen ovat suositeltavia toimenpiteitä. Siemenperunan nosto ja käsittely tulisi tehdä nopeasti sadonkorjuun jälkeen. Kemialliset peittausaineet voivat olla tehokkaita siementartunnan torjunnassa, ja niiden tasainen levitys on tärkeää.
Trooppinen myrsky Marco

Myrskyn reitti
Trooppinen myrsky Marco oli vuoden 1990 hurrikaanikauden ainoa myrsky, joka iski maihin Yhdysvalloissa. Kauden kolmastoista nimetty myrsky muodostui 9. lokakuuta Kuuban pohjoisrannikolla, nousi maihin Cedar Keysissä Floridassa ja haihtui pohjoisempana 13. lokakuuta. Tulvat aiheuttivat 12 ihmisen kuoleman ja noin 57 miljoonan dollarin vahingot.
Pointin kirjasto

| Pointin kirjasto |
| --- | --- |
 Pointin kirjastoon pääsee tämän sisäänkäynnin kautta.
Sijainti:  Hagelstamintie 1, 01520 Vantaa
Koordinaatit:  60.28480°N, 24.95885°E
Tyyppi:  Vantaan kaupunginkirjaston yksikkö
Perustettu:  2003
Asiakkaita:  runsas 250 100 (2017)
Kotisivut
Pointin kirjasto on Vantaan Pakkalan kaupunginosassa sijaitseva, vuonna 2003 perustettu julkinen kirjasto. Se on rakenteellisesti osa Pakkalan oppimis- ja informaatiotaloa (Point) ja toimii osana Vantaan kaupunginkirjastoa ja pääkaupunkiseudun Helmet-kirjastoverkkoa.
Vuonna 2017 Pointin kirjastossa tilastoitiin 250 148 kävijää. Kirjasto sijaitsee samassa rakennuksessa kuin Vantaan kansainvälinen koulu.
Pointin kirjasto sijaitsee Vantaan Pakkalassa, kuvassa näkyvässä osassa Pakkalan oppimis- ja informaatiotaloa (Point).
Aiheesta muualla

Marika Lumme (27.10.2019) Tulitikkuleikkejä, meluamista ja roskaamista – Pointin kirjaston omatoimiaika poistettiin viikonloppuilloista (vantaansanomat.fi)
Emmakaisa Jokiniemi (22.4.2014) Pointin kirjasto keksi keinon meteliä vastaan (Arkistoitu – Internet Archive) (vantaansanomat.fi)
Johanna Sjöholm (5.1.2014) Pointin itsepalvelukirjasto odottaa kävijöitä (maksumuuri, tilaajille) (hs.fi)
Tortona

| Tortona |
| --- | --- |
 Tuomiokirkko ja aukio.
 vaakuna
 Tortona
 Koordinaatit: 44°53′39″N, 8°51′56″E 
Valtio:   Italia
Alue:  Piemonte
Maakunta:  Alessandria
Pinta-ala:  
 – Maa:  98,87  km²
Korkeus:  122 (min. 91 - maks. 290) m
Väkiluku (2015):  27 611 
 – Väestötiheys:  279  as./km²
 
 Kunnan kotisivut 
Infobox OKVirheellinen NIMI-arvo: 
Tortona on kunta Pohjois-Italiassa Alessandrian maakunnassa Piemonten alueella. Se sijaitsee 30 kilometriä Alessandriasta itään Scriviajoen varrella, joka on Pojoen sivujoki.
Historia

Tortona sijaitsee strategisesti tärkeällä paikalla suurten liikenneväylien risteyskohdassa. mikä on houkutellut vuosisatojen aikana kaupunkiin useita valloittajia. Kaupungin ovat vallanneet muiden muassa 1100-luvulla Fredrik I Barbarossa, 1400-luvulla Ludovico Sforza ja 1800-luvulla Napoleon Bonaparte.
Tunnettuja kaupunkilaisia

Giovanni Cuniolo; pyöräilijä joka oli alansa pioneeri ja Lombardian ympäriajon voittaja.
Luigi Malabrocca; pyöräilijä joka sai urallaan kahdesti Italian ympäriajon mustan paidan, Maglia neran, joka annetaan kilpailussa viimeiseksi maaliin tulleelle.
Aiheesta muualla

Kuvia tai muita tiedostoja aiheesta Tortona Wikimedia Commonsissa
Tonight (I’m Fuckin’ You)

| ”Tonight (I’m Fuckin’ You)” Enrique Iglesias feat>  Ludacris & DJ Frank E |
| --- | --- | --- |

Singlen tiedot
 Albumilta: Euphoria
 Äänitetty : 2010
 Julkaistu: 22. marraskuuta 2010
 Formaatti: digitaalinen lataus, CD
 Tuottaja(t): DJ Frank E
 Tyylilaji: dancepop
 Kesto: 03.51
 Levy-yhtiö: Universal
Listasijoitukset
 Kanada: 10. Yhdysvallat: 13. Yhdysvallat (Hot Dance Club Songs): 12. Yhdysvallat (Latin Pop Airplay): 33. Yhdysvallat (Mainstream Top 40): 14.
Enrique Iglesiasin muut singlet
| ”No Me Digas Que No” 2010 | ”Tonight (I’m Fuckin’ You)” 2010 | ”Dirty Dancer” 2011 |
Ludacrisin muut julkaisut
| ”Saturday Night” 2010 | ”Tonight (I’m Fuckin’ You)” 2010 | ”Little Bad Girl” 2011 |
"Tonight (I'm Fuckin' You)" (sensuroitu versio "Tonight (I'm Lovin' You)") on viides single laulaja Enrique Iglesiasin yhdeksänneltä studioalbumilta Euphoria. Iglesias esittää kappaleen yhdessä rap-artisti Ludacrisin ja kappaleen tuottaneen DJ Frank E:n kanssa. Tonight julkaistiin Euphoria-albumilla vain Ranskassa, sielläkin vain erikoispainoksessa. Single julkaistiin Yhdysvalloissa radiosoittoon 1. marraskuuta ja internetissä ladattavaksi 22. marraskuuta 2010. CD-singlenä se on tarkoitus julkaista Isossa-Britanniassa alkuvuodesta 2011. Kappaleen virallisessa remix-versiossa Ludacrisin tilalla esiintyy Pitbull.
Kappaleen musiikkivideota kuvattiin Los Cabosissa Meksikossa ja Los Angelesissa Yhdysvalloissa. Ensimmäinen kuvakaappaus videosta julkaistiin Iglesiasin Facebook-sivulla 9. joulukuuta ja ensimmäinen traileri 12. joulukuuta. Valmis video julkaistiin Iglesiasin YouTube-kanavalla 22. joulukuuta.
Kappaleet

Digitaalinen lataus:
Tonight (I'm Fuckin' You) (feat. Ludacris & DJ Frank E) – 3:51
Digitaalinen lataus (sensuroitu):
Tonight (I'm Lovin' You) (feat. Ludacris & DJ Frank E) – 3:51
CD-single (Iso-Britannia):
Tonight (I'm Lovin' You) (feat. Ludacris & DJ Frank E) – 3:51
Tonight (I'm Lovin' You) (Chuckie Remix) (feat. Pitbull) – 5:41
Pehmeä valta

”He saavat valita”. Udo Kepplerin pilapiirros Puck-lehdessä, 1901.
Pehmeä valta tai pehmeä vaikuttaminen (engl. soft power) tarkoittaa vaikuttamista muokkaamalla mielipiteitä kulttuurituotteiden avulla tai hyödyntämällä poliittisia arvoja ja ulkopolitiikkaa. Pehmeä valta perustuu kulttuurin, arvojen ja ulkopolitiikan legitimiteettiin ja moraaliseen auktoriteettiin. Siihen kuuluu houkutteleminen, ”kiehtominen”, vetovoima ja sitouttaminen, vaan ei pakko, voima tai raha. Valtio tavoittelee itselleen hyvää imagoa käyttämällä mediaa, koulutusta ja julkista diplomatiaa. Tämän vaikutuksen kohteena olevassa maassa voi pehmeää valtaa käyttävä valtio ihaillun imagonsa avulla saavuttaa tavoitteensa.
Käsitettä käytetään politiikan tutkimuksessa, sosiologiassa ja mediatutkimuksessa. Sen kehitti Harvardin yliopiston professori Joseph Nye vuonna 1990, ja perusteellisemmin hän käsitteli aihetta 14 vuotta myöhemmin. Nyen oman määritelmän mukaan pehmeä valta on sitä, kun jokin maa saa muut maat haluamaan mitä se itse haluaa. Hän loi pehmeän vallan käsitteen selittääkseen vallan henkisen ulottuvuuden. Nyen mukaan pehmeän vallan muodostavat maan historia, maantiede, kulttuurinen monimuotoisuus, taloudellinen voima, yhteiskuntajärjestelmä, demokraattinen kehitys, kansalaisyhteiskuntajärjestöjen yleisyys ja vaikutus, tieteen ja teknologian infrastruktuuri, sekä arvot kuten taide ja urheilu.
Pehmeän vallan vastakohta on kova valta, joka tarkoittaa lähinnä sotilaallisia keinoja, talouspakotteita, kauppasotaa tai talousapua. Pehmeän vallan etuna kovaan valtaan pidetään sitä, että suostumuksen kautta saavutettu menestys on pysyvämpää kuin voimakeinojen avulla saavutettu. Kovan vallan käyttö voi myös vahingoittaa maan taloudellisia pyrkimyksiä.
Pehmeää valtaa mittaamaan on luotu useita indeksejä. Kärkisijoilla pehmeä valta -indekseissä ovat länsimaat kuten Ranska, Britannia, Yhdysvallat, Saksa, Kanada sekä Japani.
Joidenkin tutkijoiden mukaan Venäjä käyttää pehmeää valtaa pehmittämään kansainvälistä mielipidettä, naapurimaita ja venäläisiä vähemmistöjä ulkomailla.
Käyttö diplomatiassa

Maan pehmeä valta perustuu sen kulttuuriin, arvoihin ja politiikkaan. Joseph Nyen mukaan älykäs voimastrategia yhdistää kovat ja pehmeät voimavarat. Diplomatia on pitkään ollut eri maiden pehmeän vallan edistäjä. Se oli välttämätöntä kylmän sodan voittamisessa. Nykyinen taistelu kansainvälistä terrorismia vastaan ​​on taistelua sydänten ja mielten voittamisesta, eikä nykyinen liiallinen riippuvuus kovasta vallasta johda menestykseen. Julkinen diplomatia on tärkeä työkalu älykkään vallan arsenaalissa, mutta älykäs julkinen diplomatia edellyttää uskottavuuden, itsekritiikin ja kansalaisyhteiskunnan roolien ymmärtämistä pehmeän voiman tuottamisessa.
Käyttö diplomatiassa > Mosaiikkidiplomatia

”Mosaiikkidiplomatian” idea on moniulotteisen, monitahoisen ulkopolitiikan ylläpitäminen. Se edellyttää, että valtio pitää avoimena niin monia ulkopoliittisia vaihtoehtoja kuin mahdollista. Mitä enemmän ulkopoliittisia vaihtoehtoja on, sitä suurempi on liikkuvuus kansainvälisten suhteiden alalla ja sitä suurempi on joustavuus neuvotteluissa.
Käsite ”mosaiikkidiplomatia” viittaa erityisesti monitahoiseen diplomatiaan, jossa pyritään hyödyntämään mitä tahansa sellaista alaa, joka on saatavilla tai potentiaalinen, jolla voisi täydentää valtion ulkopoliittisten tavoitteiden toteutumista. Todennäköisesti tunnustettu kansallisvaltio, jolla on laaja diplomaattisten suhteiden verkosto ja lukuisat viestintäkanavat, laajentaa merkittävästi vaikutuspiiriään kansainvälisen politiikan areenalla luomalla lisää vipuvaikutusta vastakkaisia ​​voimia vastaan. Tämä kyky liittyy vahvasti pehmeän vaikutuvallan käsitteeseen.
Kiina

Kiinan pehmeän vaikuttamisen eräs lippulaiva olivat Konfutse-instituutit, joita perustettiin vuosien 2004–2017 aikana noin 140 maahan jo 500 kappaletta. Vuonna 2011 kommunistisen puolueen pääsihteeri Hu Jintao kiinnitti huomiota kulttuurin voimaan mielipiteiden muokkauksessa sen yhteydessä, kun Kiina alkoi pyrkiä sosialistista kulttuuria ylläpitäväksi suurvallaksi. Presidentti Xi Jinping kehotti vuonna 2014 Kiinaa lisäämään pehmeää vaikuttamistaan esittämällä Kiina sivistyneenä maana, jolla on rikas historia, yhteen hiileen puhaltavia kansallisuuksia sekä kulttuurista moninaisuutta. Myös Kiinan hyvää hallitusta, kehittynyttä taloutta, kukoistavaa kulttuuria, yhtenäisyyttä ja maisemia tulisi hänen mukaansa kuvata.
Venäjä

Venäjällä pehmeän vallan harjoittaminen liittyy sanapariin mjagkaja sila, sen harjoittamiseen naapurimaissa ja sen ulkopolitiikan ”humanitaarisesta ulottuvuudesta”. Pehmeän vallankäytön väline on Venäjän ulkoministeriön alainen Rossotrudnitšestvo-virasto. Sen tehtävänä on rakentaa Venäjälle positiivista imagoa ulkomailla. Helsingin Sanomissa elokuussa 2022 julkaistun artikkelin mukaan virasto on koventanut otteitaan viime vuosina muun muassa siksi, että Kreml koki Venäjän hävinneen propagandasodan Ukrainan vallankumoukseen 2014 johtaneissa tapahtumissa.
Jukka Rislakin mukaan Venäjä pehmittää pehmeällä vallalla kansainvälistä mielipidettä, naapurimaita ja venäläisiä vähemmistöjä ulkomailla. Pehmeää valtaa tutkinut Agnia Grigas kirjoitti tutkimuksessaan (2012), että pehmeä valta on sinänsä luonnollista ja legitiimiä toimintaa, mutta Venäjän vaikuttamiselle Baltiassa on ominaista pehmeiden ja kovien menetelmien yhdistelmä. Venäjän kovat menetelmät ovat usein salailevia, pakoteluonteisia ja laillisuudeltaan kyseenalaisia, kuten painostaminen energialla, kybersota, sanktiot, boikotit, lahjukset, rahalliset houkuttimet, länsifirmojen taivuttelu olemaan sijoittamatta Baltiaan sekä venäläisten bisnestapojen levittäminen.
Rislakki arvioi vuonna 2014, että Ukrainan ”juntan” leimaaminen ”fasistiseksi” ei hämmästytä baltteja, jotka ovat vuosikymmeniä joutuneet olemaan samanlaisen arvostelun ja mustamaalauksen lähes neuvottomia uhreja. Hän kirjoitti vuonna 2014, että Venäjän Baltian-arvostelussa on pahaenteinen kaiku; edelsiväthän väitteet venäjänkielisten sortamisesta sotatoimia Ukrainassa. Rislakki totesi, että ”Kreml ei enää painosta ’Eurooppaa’ panemaan kuriin ihmisoikeuksien rikkojia Baltiassa eikä edes välitä siitä, uskooko Eurooppa sen väitteisiin; nyt se vihjailee, että se voi itse ryhtyä toimiin – jopa sotilaallisiin – Baltiassa.”
Venäjä > Romanssitapahtumia

Suomessa perustetun Romanssimusiikin edistämisyhdistyksen RMEY:n venäjänkielinen nimi oli Propaganda russkoi kultury. Yhdistyksen päätavoite on venäläisen kulttuurin levittäminen romanssimusiikin avulla Etelä-Karjalassa, Suomessa ja kansainvälisesti. Tämä ilmoitettiin yhdistyksen poistetuilla venäjänkielisillä verkkosivuilla. Yhdistyksen järjestämissä tapahtumissa oli mukana muun muassa Kremlin voimapolitiikkaa tukevia venäläisiä, kuten Vitali Milonov. Vuonna 2014 yhdistyksen järjestämään tapahtumaan esiintymään tulleet venäläiset muusikot ilmoittivat ärhäkästi kannattavansa Krimin valtausta. Taustalta paljastui Yhdysvaltain Venäjä-pakotelistalle pantu liikemies Kai Paananen, jonka osallistui bisnestilaisuuksiin ja rahoitti romanssitapahtuman järjestelyjä ja on presidentti Vladimir Putinin sisäpiiriin kuuluvan miljardöörin Gennadi Timtšenkon läheinen ystävä ja pitkäaikainen liikekumppani. Romanssimusiikista innostui myös liikemies ja kansanedustaja Hjallis Harkimo.
Helsingin yliopiston ja Maanpuolustuskorkeakoulun apulaisprofessori Katri Pynnöniemen mukaan ilmiö edustaa tyypillistä toimintatapaa Suomessa. Kulttuurin kylkeen on toistuvasti liimattu valtiollista ja taloudellista agendaa: ”Näyttää siltä, että Suomessa on menty bisnes edellä sen sijaan, että fokus olisi ollut Venäjän kansalaisyhteiskunnan tukemisessa.”
Globaali luettelointi

Pehmeä vaikutusvalta yhdistetään joskus eri maiden brändien luettelointiin. Esimerkiksi Soft Power -verkkosivusto luetteli maailman 30 eniten pehmeää valtaa omaavia maita vuosina 2016–2019. Maiden luettelo perustui arvioimalla niiden digitaalisuus, kulttuuri, yritteliäisyys, sitoumus, koulutus ja hallinto. Brand Finance puolestaan luetteloi arvioimalla mailman kymmenen johtavaa pehmeää vallankäytön maata. Vuonna 2022 kymmenen kärjessä olivat (tässä järjestyksessä)  Yhdysvallat, Yhdistynyt kuningaskunta, Saksa, Kiina, Japani, Ranska, Kanada, Sveitsi, Venäjä ja Italia.
Nye vuonna 2015